[pic] | EUROOPA ÜHENDUSTE KOMISJON |

Brüssel 13.9.2006

KOM(2006) 484 lõplik

2004/0175 (COD)

KOMISJONI ARVAMUS EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatuste kohta nõukogu ühises seisukohas seoses ettepanekuga, mis käsitleb

EUROOPA PARLAMENDI JA NÕUKOGU DIREKTIIVI millega luuakse Euroopa Ühenduse ruumiandmete infrastruktuur (INSPIRE)

MILLEGA MUUDETAKSE KOMISJONI ETTEPANEKUT EÜ asutamislepingu artikli 250 lõike 2 alusel

2004/0175 (COD)

KOMISJONI ARVAMUS EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatuste kohta nõukogu ühises seisukohas seoses ettepanekuga, mis käsitleb

EUROOPA PARLAMENDI JA NÕUKOGU DIREKTIIVI millega luuakse Euroopa Ühenduse ruumiandmete infrastruktuur (INSPIRE)

1. TAUST

MENETLUS

Ettepanek KOM(2004)516 (lõplik) edastati Euroopa Parlamendile ja nõukogule EÜ asutamislepingu artikli 175 lõikega 1 ettenähtud kaasotsustamismenetluse kohaselt.

Euroopa Majandus- ja Sotsiaalkomitee esitas oma arvamuse 9. veebruaril 2005.

Regioonide komitee ei ole oma arvamust esitanud.

Euroopa Parlament esitas oma arvamuse esimesel lugemisel 7. juunil 2005.

Arvestades Euroopa Parlamendi arvamust ja vastavalt EÜ asutamislepingu artikli 251 lõikele 2 võttis nõukogu 23. jaanuaril 2006 ametlikult vastu ühise seisukoha. Komisjoni teatis ühise seisukoha kohta võeti vastu 10. veebruaril 2006 ning Euroopa Parlament võttis oma seisukoha vastu 13. juunil 2006 toimunud teisel lugemisel.

KOMISJONI ETTEPANEKU EESMÄRK

Kõnealuse ettepaneku üldine eesmärk on parandada ametiasutuste valduses olevate ruumiandmete kasutamist, et toetada keskkonnapoliitikat, täiustades nende ühtlustamist ja ruumiandmeteenuste koostalitlusvõimet ning tagades ametiasutuste vaheline tõhusam andmete jagamine ning sidusjuurdepääs üldsusele. Hõlmatud ruumiandmete liike täpsustatakse ettepaneku kolmes lisas.

Kavandatud direktiiviga nõutakse, et liikmesriigid võtavad järgmised meetmed:

- kehtestavad teenuste võrgustiku, mille abil on võimalik ühtse Internetiportaali kaudu ruumiandmeid otsida, vaadata ning nendele juurde pääseda

- muudavad oma ruumiandmekogumid ja -teenused koostalitlusvõimelisteks (s.t tehniliselt vastavateks) kooskõlas komiteemenetluse teel vastuvõetud rakenduseeskirjadega

- annavad välja katalooge oma ametiasutuste valduses olevate andmete kohta, mis sisaldavad nn metaandmeid, millega antakse andmete kohta teatavat liiki teavet

- muudavad kõnealused ruumiandmed üldsusele kättesaadavaks

- kõrvaldavad takistused ruumiandmete jagamisel ametiasutuste vahel

2. KOMISJONI MÄRKUSED

2.1. Üldist

13. juunil 2006 võttis Euroopa Parlament vastu kõik 36 esitatud muudatust. Vastuvõetud 36 muudatusest saab komisjon täielikult heaks kiita 30 muudatust, osaliselt kaks muudatust ja põhimõtteliselt veel kolm muudatust. Üks vastuvõetud muudatus ei ole komisjonile vastuvõetav.

2.2. Üksikasjalikud märkused

2.2.1. Täielikult heakskiidetud muudatused

Mitmed muudatusettepanekud on seotud komisjoni ühist seiskohta käsitlevas teatises tõstatatud probleemidega. Need on eelkõige muudatused 13 ja 14 , mille eesmärk on vältida komiteemenetluse teel vastuvõetavate koostalitlusvõime rakenduseeskirjade vastuvõtmise tülikaid menetlusi ja tagada kõnealuste eeskirjade ühtne kohaldamine kõikides liikmesriikides. Muudatustega 18, 19, 20, 22 taastatakse komisjoni ettepaneku esialgne eesmärk andmete üldsusele kättesaadavuse suhtes. Muudatustega 23, 25, 26, 27 taastatakse samuti komisjoni ettepaneku esialgne eesmärk ametiasutuste vahelise andmete jagamise suhtes. Muudatustega 1, 2, 3, 5, 6, 7 tehakse vastavad muudatused kõnealuste põhiküsimuste põhjenduste kohta. Muudatus 9 on vajalik kooskõlastamiseks muudatustega 19 ja 20. Muudatustega 10, 11, 16, 17, 30, 31 taastatakse täielikult või osaliselt esialgse ettepaneku eesmärk vähemtähtsate aspektide suhtes. Muudatustega 28 ja 29 tagatakse selgus liikmesriikide koordineerivate struktuuride suhtes. Muudatustega 32, 33, 34, 35 kiirendatakse kahe ruumiandmevaldkonna rakenduseeskirjade vastuvõtmise ajakava, muudatusega 36 laiendatakse veidi muude andmevaldkondade kohaldamisala. Kõik kõnealused muudatused on komisjon täielikult heaks kiitnud.

2.2.2. Osaliselt heakskiidetud muudatused

Muudatusega 24 tagatakse, et üldkasutatavate andmete pakkujate kõik kasutusmaksustamise ja litsentsimise tavad on vastavusse viidud üldise andmete jagamise kohustusega, seades samal ajal piirangud kohaldatavale maksustamismäärale. Kõnealune muudatus käsitleb komisjoni muret ühise seisukoha suhtes, kuna ametiasutuste vaheline andmete jagamine on direktiivi peamisi eesmärke. Maksustamismäära piirangust ei saa siiski juttu olla, kuna see viitab dokumentidele ega ole tingimata igas olukorras asjakohane. Muudatusega 4 muudetakse vastavat põhjendust ja see on samal põhjusel osaliselt vastuvõetav.

2.2.3. Põhimõtteliselt heakskiidetud muudatused

Muudatusega 8 muudetakse muudatuste 28 ja 29 vastavat põhjendust ja see on vastuvõetav, kui on selgeks tehtud kõnealuse muudatuse sõnastuse täielik vastavus muudatustele 28 ja 29. Muudatuse 12 eesmärk on taastada komisjoni ettepaneku eesmärk metaandmebaasi loomise ajakava suhtes ja see on põhimõtteliselt vastuvõetav, kuna ajakava on vastavuses esialgse ettepaneku ajakavaga.

Muudatuse 21 eesmärk on taastada komisjoni ettepaneku eesmärk, võimaldada üldsusele tasuta andmeid vaadata ja seepärast on see põhimõtteliselt vastuvõetav. Mõnede andmeliikide (nagu meteoroloogilised andmed) puhul ei pruugi andmete tasuta vaatamine andmepakkujate jaoks olla tulus ega asjakohane, kuna andmed on liiga mahukad ja/või huvipakkuvad väga lühikese ajavahemiku jooksul. Käesoleva lõigu täpne sõnastus peab kõnealused juhtumeid arvestama.

2.2.4. Tagasilükatud muudatused

Muudatus 15 käsitleb huvitatud osapoolte osalemist rakenduseeskirjade vastuvõtmise ettevalmistavates aruteludes; kõnealune muudatus ei ole vastuvõetav, kuna jätab välja nõukogu tekstis sisalduva kasuliku selgituse.

2.3 Muudetud ettepanek

EÜ asutamislepingu artikli 250 lõike 2 kohaselt muudab komisjon vastavalt eespool esitatule oma ettepanekut.